Nóg Aardklop-produksies bekendKaartjieverkope verloop flink vir Aardklop se Opwipfees wat van 28 September tot 3 Oktober in Pretoria plaasvind. Ekstra kaartjies en nuwe produksies en aanbiedinge word nou ook aangebied. Dié Aardklop in die kleine, wat ŉ verskeidenheid van drama, musiek, rolprente, gesprekke, kursusse en visuele kuns insluit, word in die Atterbury-teater, by die Voortrekkermonument en die Afrikaanse Hoër Seunskool aangebied. Produksies waarvan meer kaartjies beskikbaar gemaak is, sluit in: – Karnaval van die diere, met onder andere Nataniël (verteller), pianiste Charl du Plessis en Megan Geoffrey-Prins asook ’n kamerorkes. – Frank Opperman se debuutproduksie Ek wens, ek wens. – Opdrifsel met die bekroonde akteurs Tinarie van Wyk Loots en Brendon Daniels. – Marion Holm se Holmruggery. Daar is ook ’n ekstra vertoning 30 September 13:00. – Sandra Prinsloo se bekroonde Oskar en die pienk tannie. – Kamp, met Deon Lotz en Brendon Daniels. – Monsieur Ibrahim en die blomme van die Koran, met Dawid Minnaar. Nuwe produksies en aanbiedinge waarvan die kaartjies nou beskikbaar is, sluit in: – Chris van Niekerk se ŉ klein Wonderwerk – Wie stook watter kool en wie blus die brand, met onder andere Lizz Meiring, dr. Theuns Eloff, dr. Ismail Mahomed en Cornelia Faasen as gespreksleier – Ek wil drama swot, maar my pa sê dis nie regte werk nie, met Sandra Prinsloo, Christo Davids en Tinarie van Wyk Loots – Feeste is ŉ Freak Show!, gelei deur Alexa Strachan, met Chris van Niekerk, Deon Lotz, Brendon Daniels en Christo Davids – Enig en al een. Gelei deur Alexa Strachan, met Sandra Prinsloo, Frank Opperman en Marion Holm – Supper met die sotte. Van Suid-Afrika se skerpsinnigste komedie-akteurs ontsien geen heilige koei nie. Saamgestel deur Erns Grundling. Gespreksleier: Kabous Meiring. Met komediante Schalk Bezuidenhout, Shimmy Isaacs, Joey Rasdien en joernalis TJ Strydom – Prontuit kykNET – Slag ons of praat ons oor die olifant in die vertrek? Gelei deur Kabous Meiring, met prof. Anton van Vollenhoven, Lindie Koorts, Lyntjie Jaars en Danie Langner – KN Verslag – Munisipale verval: sal inwoners al meer self doen? Gelei deur Lourensa Eckard, met Theo Venter en dr. Theuns Eloff – KN Verslag in gesprek – Die Afrikaanse leier: Waar is hy of sy? Gelei deur Waldimar Pelser, met Alida Kok, Gayton McKenzie en Jan-Jan Joubert – KN Verslag – Word ons kwaad oor die regte goed? Gelei deur Heindrich Wynaard, met Liezel de Lange, Flip Buys en Melene Rossouw Vir meer inligting besoek www.aardklop.co.za en loer na die Opwipfees-skakel. Kaartjies is beskikbaar by www.ticketpros.co.za en www.atterburyteater.co.za. Vir navrae skakel 087 527 0023 of stuur ’n e-pos na [email protected].